**A szervezet által a 2024.-es üzleti évben végzett főbb tevékenységek, programok, változások az egyesület életében.**

2024-ben a „Völgység” Turista Egyesületnek 122 fő tagja volt. Tagjaink nagy része (69 fő) öregségi nyugdíjas. Az átlagéletkor 69 év.

Az év során 80 saját szervezésű, valamint 10 országos vagy helyi, egyéb egyesületek által szervezett túrán vettünk részt. (A túrákról szóló képes beszámoló a szöveges melléklet végén található)

A túrák nagyrésze a szekszárdi és geresdi dombság, illetve a Mecsek hegyei közé vezettek. Ezen túrákat hétköznapra szerveztük, melyeken nagyobbrészt nyugdíjas tagjaink vettek részt. A hétvégi programokon, illetve a buszos kirándulásainkon fiatalabb tagjaink is részt tudtak venni.

**Április 28-án** egynapos buszos kiránduláson ellátogattunk a Jeli arborétumba.

**Május 16-20** között buszos kirándulást szerveztünk a Zempléni hegységbe, ahol túráztunk a regéci várhoz, megtekintettük Sárospatakon a Rákóczi várat, túráztunk a Megyer-hegyi tengerszemhez, jártunk Hollóházán, a Füzéri várnál és a Füzéri református templomban, megismerkedtünk a Füzérradványi Károlyi kastéllyal, voltunk a sátoraljaújhelyi kalandparkban, túráztunk az Aranyásók útján. Megtekintettük a Vizsolyi bibliát, és ellátogattunk Boldogkőváraljára.

**Június 16-án** buszos kirándulás keretében meglátogattuk az etyeki Korda stúdiót, majd a nagyhírű etyeki pincefaluban jártunk.

A nyár folyamán többször szerveztünk a Balatonhoz fürdőzéssel egybekötött kirándulást.

**Szeptember 9-13.** között Tata és környékével ismerkedtünk. Sétáltunk a Cseke tó és az Öreg tó körül, meglátogattuk a tatai várat, a fényes tanösvényt, kirándultunk Komáromba a Monostori erődhöz, átlátogattunk Komarnoba az Európa udvarba, kirándulást szerveztünk a Turul emlékműhöz.

A saját szervezésű túráinkon kívül részt vettünk a Tolnai Zöldút túrán, emléktúrát szerveztünk elhunyt elnökünk tiszteletére, részt vettünk a bonyhádi nyitott pincék programon, ott voltunk a 36-dik Tolna teljesítménytúrán, és a TOTAKIV rendezvényen is. Több kerékpáros túrát is szerveztünk.

Felsorolásunk nem teljeskörű, az összes túráról a képes beszámoló tartalmaz részletes felsorolást.

2024. október 18-án Vizsolyi József elnök lemondása miatt új vezető választására került sor. A titkos szavazás eredményeként az új elnök ettől a naptól **Madarász István** lett.

Az év során több támogatást is megpályáztunk. A Bethlen Gábor Alaptól 450 000 Ft, Bonyhád Város Önkormányzatától 100 000 Ft vissza nem térítendő támogatásban részesültünk. A támogatásokat buszos kirándulások költségeinek fedezésére használtuk fel.

Közhasznú szervezetként az szja 1%-ából is kaptunk összeget, 189 429 Ft értékben, melyet 2025. évben fogunk felhasználni.